钦定古今图书集成/明伦汇编/官常典/第650卷 > 焦瑞
## 钦定古今图书集成/明伦汇编/官常典/第650卷 > 焦瑞

按《明外史循吏传》：“瑞字伯贤，南京人。万历初，以恩贡
生为灵山知县。时一条鞭法，岭南已行十馀年，有司
以僻远里甲之供如故。瑞至，首罢之，民始有更生之
乐。地多丛篁密箐，群盗啸聚其内，督府檄推官刘子
麒剿之。贼执子麒，将加害，瑞急率众往救，贼惊拜曰：
‘此真吾父母，奈何犯之’？俱敛众去，乃拔。子麒进兵，击”
斩甚夥，竟不上功，赏亦不及岭表。去京师远，仕者率
取珍宝以自润，渔利之孔百端，瑞一无所问。县产熊
胆、天竺、黄花石诸物，上官不时征求，瑞皆却不应。民
恐其获罪，咸愿输纳缓其怒。瑞固不听，然竟其去，亦
无取灵山一物者。贼犹窥伺，瑞虑武备废弛，日集士
训练，以银为的，射中即赏之。由是卒竞劝，贼不能近。
见士子不勤学，躬督课之，日夕靡倦。时张居正枋国，
有司赋敛苛急，民多系累，叹曰：“吾安忍以民命博一
官乎？”遂引疾告归，橐止八金，抵半道而卒。灵山人莫
不哀之。